劍客行
作者：周文璞
朝代：宋

paragraphs: 燕雲逆胡著柘黄，仁人烈士集太行。
已聞泣涕拜明詔，共挾金輿歸大梁。
安得山人一雙劍，走入雲中看不見。
人間夜半風雨時，逆胡首奏延和殿。
我生四十無所成，荆淮好漢爲知音。
丈夫志在仁義耳，麟閣貂冠非本心。
功成劍化兩龍去，我亦變名入煙霧。
此時再拜康山人，九霄客星在何處。